সদ্য স্বাধীন ভারতে এক দিকে সদর্পে উড্ডীন ছিল কংগ্রেসের পতাকা। অন্য দিকে ক্রমশ গৌরবান্বিত হচ্ছিল বামপন্থী ঝান্ডা। রাজনীতির এই দুই ধারাতেই বরেণ্য, মহিমান্বিত ব্যক্তিত্বদের যূথবদ্ধ উপস্থিতি ছিল। কিন্তু এই দুই ধারার বাইরে আরও একটা ধারা ভারতীয় রাজনীতিতে নিজের অস্তিত্ব জাহির করতে শুরু করেছিল সে সময়ে— হিন্দুত্ববাদী ধারা। সে ধারার প্রবাহও শুরু হয়েছিল স্বাধীনতার আগেই। তবে স্বাধীন ভারতে আরও সশক্ত অস্তিত্ব নিয়ে আত্মপ্রকাশ করতে চাইছিলেন হিন্দুত্ববাদীরা। সাফল্য অনেক পরে এসেছে। কিন্তু প্রায় গোড়া থেকেই ভারতীয় রাজনীতির হিন্দুত্ববাদী ধারাতেও কয়েকজন মহীরূহ-প্রমাণ ব্যক্তিত্বের উজ্জ্বল উপস্থিতি ছিল। অটলবিহারী বাজপেয়ী তাঁদেরই অন্যতম। অটলবিহারী বাজপেয়ী তাঁদের প্রত্যেকের চেয়ে আলাদাও। সারা জীবন হিন্দুত্ববাদের প্রবাহে হেঁটেও সাম্প্রদায়িক উগ্রতার চর্চা থেকে নিজেকে অনেক দূরে সরিয়ে রাখতে সমর্থ হয়েছিলেন তিনি।